**MNB azonosító kód: AL12**

**Kitöltési előírások**

Az NHP Zöld Otthon Program keretében a lakossági ügyfeleknek nyújtott hitelek adatai

**I. Általános előírások**

1. Az NHP ZOP-ban részt vevő adatszolgáltató az NHP ZOP keretében az MNB felé fennálló bármely tartozása megszűnéséig köteles adatot szolgáltatni. Az adatszolgáltatásban a 2021. október 4-én indult NHP ZOP keretében az MNB által refinanszírozásra kerülő, a lakossági ügyfélnek (a továbbiakban: Adós), az MNB-vel kötött NHP ZOP Keretszerződés (a továbbiakban: Keretszerződés) és annak részét képező Terméktájékoztató szerinti feltételekkel nyújtott hitel (a továbbiakban: Lakáshitel) adatait, valamint a Lakáshitel lejelentett adataiban beállt minden változást jelenteni kell. Az NHP ZOP keretében közvetett úton, ún. ernyőbankon keresztül részt vevő hitelintézet által nyújtott Lakáshitel adatairól az MNB-vel kötött Keretszerződés alapján ernyőbanki szerepet betöltő hitelintézet teljesít adatszolgáltatást.

2. A táblában felhasználható kódokat a 3. melléklet 4.11. pontja szerinti, az MNB honlapján közzétett technikai segédlet (a továbbiakban: kódlista) tartalmazza.

3. Időpontra vonatkozó adat esetén az adatot ÉÉÉÉ.HH.NN formátumban szükséges megadni.

4. Az adatokat CSV formátumban, pontosvessző („;”) karakterrel elválasztva kell megküldeni.

5. Kiváltott hitelre vonatkozó adatot (ea-em oszlop) – a jelen kitöltési előírások eltérő rendelkezése hiányában – abban az esetben kell jelenteni, ha a hitel NHP ZOP keretében nyújtott Lakáshitelt vált ki, vagy ha a Lakáshitel állományátruházás keretében kerül átvételre. Az átvett hitelről teljesített adatszolgáltatásban a kiváltott hitel adataira vonatkozó ea-em oszlopban feltüntetendő adatok az átvett Lakáshitel adataiként értelmezendők. Amennyiben a kiváltott hitelre vonatkozóan jelentendő adatok egyéb forrásból – az adatszolgáltató saját nyilvántartása, az adatszolgáltató által hozzáférhető egyéb nyilvántartások, így különösen a központi hitelinformációs rendszer – nem állnak az adatszolgáltató rendelkezésére, ezen adatok vonatkozásában az adatszolgáltatásnak a hitelt felvevő Adós nyilatkozatán kell alapulnia.

6. A tábla helyes kitöltését segítő módszertani útmutatást a 3. melléklet 9. pontja szerinti, az MNB honlapján közzétett technikai segédlet tartalmazza.

**II. A tábla kitöltésével kapcsolatos részletes előírások**

**01. tábla: Az NHP Zöld Otthon Program keretében a lakossági ügyfeleknek nyújtott hitelek adatai**

Az egyes oszlopok kitöltésére vonatkozó előírások:

aa Az adatszolgáltatás típusa attól függ, hogy az adatszolgáltató az MNB által refinanszírozni kért Lakáshitel adatairól küld adatot, vagy a Lakáshitel korábban már megadott adataiban beállt változást jelenti. A kódlista szerint kell kitölteni.

ab Ebben az oszlopban kell feltüntetni, hogy az adatszolgáltató a Lakáshitel refinanszírozását az NHP ZOPkeretében kéri az MNB-től. A kódlista szerint kell kitölteni.

ba-bd Ezekben az oszlopokban az adós és az adóstársak tekintetében a jegybanki információs rendszerhez a hitelügyletek egyes adataira vonatkozóan teljesítendő adatszolgáltatási kötelezettségről szóló 35/2018. (XI. 13.) MNB rendelet 1. melléklet 17. pontja szerinti „UGYFL Ügyfél – háztartás – lakosság, önálló vállalkozók” adatkör 2. sorszám alatti „Lakosság – önálló vállalkozó ügyfél anonim azonosító” attribútumaként jelentett adatot kell szerepeltetni.

ca A Lakáshitelre vonatkozó szerződésnek (a továbbiakban: Lakáshitel Szerződés) az adatszolgáltatónál alkalmazott egyedi szerződésazonosítója.

cb Ebben az oszlopban a Lakáshitel Szerződés tekintetében a jegybanki információs rendszerhez a hitelügyletek egyes adataira vonatkozóan teljesítendő adatszolgáltatási kötelezettségről szóló 35/2018. (XI. 13.) MNB rendelet 1. melléklet 4. pontja szerinti „INSTR Instrumentum – nem speciális keretjellegű és nem keretjellegű” adatkör 2. sorszám alatti „Instrumentum (nem speciális keret és nem keret) szervezeti azonosító” attribútumaként jelentett adatot kell szerepeltetni.

cc Ebben az oszlopban kell jelenteni, hogy a Lakáshitel állami kamattámogatással érintett Lakáshitel-e. A kódlista szerint kell kitölteni.

cd Állami kamattámogatással érintett Lakáshitel esetén, amennyiben ahhoz állami kamattámogatással nem érintett ZOP Lakáshitel is kapcsolódik, annak hitelszerződés azonosítója.

ce A Lakáshitel Szerződés aláírásának időpontja. Szerződésmódosítás esetén az eredeti szerződés aláírásának időpontját kell megadni.

cf A Lakáshitel folyósítási időpontja. Amennyiben a folyósítás több részletben történik, az első részlet folyósításának időpontját kell megadni. A további részletek folyósításakor ez az oszlop nem módosítandó, csak a ck oszlopban szereplő összeget kell megnövelni az újabb folyósított részlet összegével, az újabb folyósítást megelőző munkanapon. Az adott Lakáshitelre vonatkozó első adatszolgáltatás a folyósítás napjának ismeretében teljesíthető, munkanapokon 15 óráig (szombati munkanap esetén 12 óráig), legkésőbb a refinanszírozási hitel kívánt folyósítási napját megelőző munkanapon.

cg A Lakáshitel Szerződésben meghatározott lejárati időpont.

ch A Keretszerződésben foglaltaknak megfelelően a Lakáshitelt folyósító hitelintézet által az Adós felé felszámított éves ügyleti kamat bázispontban kifejezve, állami kamattámogatással érintett Lakáshitel esetén a kamattámogatás mértékével növelt kamat értéke.

ci A hitelintézet által az Adóssal kötött Lakáshitel Szerződésben foglaltaknak megfelelően felszámított teljes hiteldíj mutató értéke, bázispontban kifejezve.

cj A Lakáshitel célja. A kódlista szerint kell kitölteni.

ck Ebben az oszlopban kell jelenteni, hogy a Lakáshitel folyósítása több részletben történik-e. A kódlista szerint kell kitölteni.

cl A Lakáshitel Szerződésben meghatározott teljes hitelösszeg. Részletekben történő folyósításnál is a teljes hitelösszeget kell megadni.

cm A Lakáshitel összegének folyósított részletekkel növelt, illetve tőketörlesztésekkel csökkentett értéke. Az oszlop értékének módosítását a folyósítást, illetve a törlesztést megelőző munkanapon 15 óráig (szombati munkanap esetén 12 óráig) kell teljesítenie az adatszolgáltatónak, amennyiben az Adós számára való folyósítás feltételei fennállnak. Ha a várt törlesztés mégsem folyik be az adatszolgáltatóhoz, akkor sem állítható vissza az oszlop értéke. Ha a Lakáshitelre vonatkozó szerződés bármely okból megszűnik vagy megszüntetésre kerül, akkor az oszlopban „0” értéket feltüntetve kell a változásról teljesítendő adatszolgáltatást megküldeni, a cq oszlopnál megadott határidőben.

cn A Lakáshitel fedezetének jellegeként legfeljebb három típusú fedezetet lehet megadni. A kódlista szerint kell kitölteni. Több típusú fedezet esetében az egyes fedezetek kódját egymást követően, szóköz alkalmazása nélkül kell megadni.

co A fedezeti értéket befolyásoló tényező. A Terméktájékoztató szerint fedezetként el nem fogadott ügyletek esetén a mezőt a kódlista szerint kell kitölteni.

cp A legrégebben fennálló késedelem beálltának naptári nap szerinti időpontját kell megadni. A Lakáshitel Szerződésben előírt törlesztés napját követő nap, ha az összeg nem folyik be az adatszolgáltató által megadott bankszámlára. Az adatszolgáltatást a késedelem beálltát követő 5. adatszolgáltatási napon kell teljesíteni.

cq Az átstrukturálás tervezett, naptári nap szerinti időpontját kell megadni.

cr A Lakáshitel Szerződésben szereplő tőketörlesztési gyakoriság. A kódlista szerint kell kitölteni.

cs A Lakáshitellel kapcsolatos megjegyzésként egy legfeljebb 128 karakter hosszúságú szöveg írható be. Itt kell megadni a Lakáshitel Szerződés módosítása esetén az új hitelszerződés-azonosítót, amennyiben a szerződés új azonosítót kap. Itt kell jelenteni, amennyiben a beküldésre korábban hibásan beküldött adat javítása miatt kerül sor. Itt kell jelenteni, amennyiben a Lakáshitelt levelezett hitelintézet nyújtja.

dc A Lakáshitelből finanszírozni kívánt ingatlan típusát kell megadni, a kódlista szerint.

dd A Lakáshitelből finanszírozni kívánt ingatlan energetikai besorolását kell megadni, amennyiben elkészült az ingatlan energetikai tanúsítványa. A kódlista szerint kell kitölteni.

de A Lakáshitelből finanszírozni kívánt ingatlan primer energiaigényét kell megadni az ingatlan energetikai tanúsítványa alapján, annak hiányában a tervdokumentációban foglaltak szerint.

ea A kiváltott Lakáshitel célját a kódlista szerint kell megadni.

eb Ezt az oszlopot abban az esetben kell kitölteni, ha a kiváltott hitelt folyósító hitelintézet nem azonos az eredeti Lakáshitelt folyósító hitelintézettel.

ed A részben kiváltott hitel kiváltás időpontjában fennálló teljes állományát kell jelenteni akkor, ha a részben kiváltott hitel kiváltás időpontjában fennálló teljes állománya nagyobb, mint a cj oszlopban megadott hitelösszeg.

ee A kiváltott hitel folyósítási időpontja. Részletekben történő folyósítás esetén az első folyósítás időpontját kell megadni.

ef A kiváltott hitelre vonatkozó szerződésnek a kiváltott hitelt folyósító hitelintézetnél alkalmazott egyedi szerződésazonosítója.

eh A kiváltott hitel esetében a legrégebben fennálló késedelem beálltának naptári nap szerinti időpontját kell megadni. Ha a kiváltott hitel nem esett késedelembe, akkor az oszlopot üresen kell hagyni.

ej A kiváltott hitel esetén az éves ügyleti kamat mértékét kell megadni, bázispontban kifejezve.

ek A kiváltott hitel esetén a hitelt folyósító hitelintézet által felszámított teljes hiteldíj mutató értékét kell megadni, bázispontban kifejezve.

el A tőketörlesztés évenkénti gyakoriságát kell megadni. A kódlista szerint kell kitölteni.

em A kiváltott hitel legutóbbi átstrukturálásának időpontját kell megadni. Ha a kiváltott hitel nem került átstrukturálásra, akkor az oszlopot üresen kell hagyni.