**MNB azonosító kód: F57**

**Kitöltési előírások**

**A Magyar Államkincstár napi gyorsjelentése és részletező jelentése**

**Általános előírások**

Az adatszolgáltatás a MÁK napi számlaszintű kimutatása aggregálásával készített táblákból áll. A táblákban a központi költségvetés, az elkülönített pénzügyi alapok és a társadalombiztosítási alapok bevételi és kiadási forgalmai, illetve az állami költségvetés finanszírozásához kapcsolódó pénzforgalmak szerepelnek a kincstári számlák alapján. Az adatszolgáltatás része a napi részletező, számlaszintű jelentés is, amelyet minden hónap utolsó munkanapjára vonatkozóan kell teljesíteni.

A táblák tartalmának, szerkezetének esetleges változásait év elején a MÁK köteles egyeztetni az MNB-vel. Az évközi változásokról az MNB-t (statadatszolg@mnb.hu) az adatküldést megelőzően tájékoztatni kell.

**MNB azonosító kód: F58**

**Kitöltési előírások**

**A Magyar Államkincstár havi jelentése az állami költségvetés alrendszereinek adatairól**

**Általános előírások**

Az adatszolgáltatás keretében az államháztartás és egyes alrendszerei (központi költségvetés, elkülönített alapok, TB alapok) pénzügyi helyzetét bemutató, táblákból és szöveges magyarázatokból álló jelentést kell megküldeni. Az adatszolgáltatásnak a következő tartalmú táblákat kell magába foglalnia:

A központi költségvetés előzetes mérlege

A központi költségvetés bevételeinek és kiadásainak részletezése

Felhalmozási kiadások részletezése

Kimutatás az ÁFA befizetésekről

Kimutatás a családtámogatásokról

Kimutatás a lakástámogatásokról

A TB alapok hitelállományának havi alakulása

A társadalombiztosítási költségvetés előzetes mérlege

A társadalombiztosítás bevételeinek és kiadásainak havi alakulása

A nem TB alapot terhelő ellátások pénzforgalmának havi alakulása

Az elkülönített állami pénzalapok költségvetésének előzetes teljesítése (alaponként)

Tájékoztató az adósságszolgálattal kapcsolatos bevételekről

Tájékoztató az adósságszolgálattal kapcsolatos kiadásokról

Tájékoztató az adósságtörlesztésekről

**MNB azonosító kód: F59**

**Kitöltési előírások**

**A Magyar Államkincstár negyedéves jelentése az értékpapírokhoz kapcsolódó pénzszámlák és a nem költségvetési szervek részére vezetett számlák állományáról**

Az adatszolgáltatás keretében külön táblában kell jelenteni a MÁK által vezetett értékpapír nyilvántartási-számlákon lévő pénzállományt a tárgynegyedév utolsó napjára vonatkozóan, az e melléklet I. A. 4. pontjában foglalt szektormeghatározási szabályoknak megfelelően, forint és euro bontásban. A devizaállományt ezer euróban, a forintállományt pedig ezer forintban kell feltüntetni.

Külön táblában jelentendő a MÁK-nál vezetett számlákon szereplő pénzállomány minden, költségvetési szervnek nem minősülő szervezet, gazdálkodó egység tekintetében (pl. alapítvány, közalapítvány, nonprofit gazdasági társaság, az állam – közvetlen vagy közvetett – többségi tulajdonában álló gazdasági társaság), függetlenül a számla típusától. Az adatszolgáltatást teljeskörűen, minden szervezetre kiterjedően, szervezetenként kell kitölteni, a tárgynegyedév utolsó napjára vonatkozóan, ezer forintban. A sorszám oszlopban a napi részletező, számlaszintű jelentés megfelelő sorcímét kell feltüntetni.