**MNB azonosító kód: R46**

**Kitöltési előírások**

**Kijelölt gazdasági és nonprofit szervezetek eseti eszközfelmérő kérdőíve**

**I. Általános előírások**

Az adatszolgáltatást, melyre az MNB az érintett szervezetet minden alkalommal esetileg, írásban jelöli ki, a kijelölés kézhezvételétől számított 15 napon belül kell teljesíteni.

**II. A táblában szerepeltetendő adatok tartalma**

Az adatszolgáltatást a kijelölt szervezetre mint jogi személyre vonatkozóan kell kitölteni, nem konszolidált adatokkal. Az állományi adatokat a kijelölést megelőző naptári negyedév végére vonatkozóan, millió forintban, kerekítve kell megadni. A külföldi pénznemben nyilvántartott tételeket az adatszolgáltató által használt árfolyamokon kell forintra átváltani. A magyar számviteli szabályokat és az IFRS-eket alkalmazó adatszolgáltatókra ugyanaz a tábla vonatkozik.

A mérleg az eszközöket befektetett eszközök és forgóeszközök bontásban tartalmazza, azok további részletezésével. A kötelezettségek egy összegben, lejárati bontás nélkül, de fajta szerint tovább részletezve jelentendők a táblában. A tábla az aktív és passzív időbeli elhatárolásokra nem kérdez rá, az eszközök összesen ezért a részeknél nagyobb lehet.

A befektetett eszközök (01. sor) részletezése (02-13. sor) nem teljes körű, a halasztott adók (IFRS) nem szerepelnek. A forgóeszközök (14. sor) részletezése (15-30. sor) sem teljes körű, az összesen adat a részek összegénél nagyobb lehet. A táblában a forgóeszközök között külön nem jelentendő a pénztári készpénz állománya, az adókövetelések, a munkavállalókkal kapcsolatos tételek és a származékos ügyletek.

A kötelezettségek (33. sor) részletezése (34-46. sor) sem teljes, így az összesen adat a részek összegénél nagyobb lehet. A táblában itt sem jelentendők külön az államháztartással és a munkavállalókkal kapcsolatos tételek, a származékos ügyletek. A táblában külön nem jelentendő a céltartalékok állománya sem, de a céltartalékokat az IFRS-ek szerint jelentő adatszolgáltatónak a kötelezettségek összesen adatba bele kell foglalnia. Nem kell szerepeltetni továbbá a kötelezettségek részletező soraiban a kibocsátott kötvényekből eredő tartozásokat. A váltóköveteléseket az adott kölcsönök, a váltótartozásokat a kapott kölcsönök között kell szerepeltetni, a megfelelő partnernél.

A pénzügyi eszközöket, követeléseket értékvesztéssel csökkentve, értékelési különbözettel korrigálva, tehát mérleg szerinti nettó értéken kell feltüntetni az adatszolgáltatásban.

A különféle típusú eszközök és kötelezettségek a vállalatcsoporton belüli és azon kívüli partnerekre egyaránt vonatkoznak. A legtöbb eszköztípusnál a belföldi és a külföldi partnerekkel kapcsolatos részt el kell különíteni, külön kell megadni. A külfölddel kapcsolatos egyes tételeknél külön kell feltüntetni a részesedési viszonyban lévő, illetve az egyéb partnerekhez kapcsolódó adatot. A részesedési viszonyban lévő partnerek alatt a kapcsolt és egyéb részesedési viszonyban lévő partnereket kell érteni.